Sigurður , 15 ára ungmenni frá Grundarfirði er rauðhærðasti íslendingurinn 2017 . Hann varð hlutskarpastur um titilinn á írskum dögum á Akranesi um síðustu helgi . Sigurður mætti galvaskur í útvarpsviðtal hjá Bylgjunni . Í lok viðtalsins var hann inntur þess hvort einhver fríðindi fylgdu því að bera titilinn . „ Já fer til Írlands , svo vona ég að foreldrar mínir leyfi mér að fara á fyllerí , “ svaraði unglingurinn . Ég gat ekki annað en hlegið enda varð útvarpsmaðurinn hálf kjaftstopp og þakkaði honum fyrir komuna . Rútufyrirtækið Guðmundur Tyrfingsson , fékk á dögunum afhenta nýja rútu . Það er í rauninni ekkert merkilegt , nema fyrir þær sakir að rútan gengur fyrir rafmagni . Hún kemst 350 km á hleðslunni sem er algjör snilld . Þess vegna velti ég fyrir mér hvers vegna sveitarfélögin á höfuðborgarsvæðinu ráðast ekki í kaup á slíkum rútum og virkja borgarlínuna á mjög umhverfisvænan hátt . Ef vilji er fyrir hendi þá er ekki nauðsyn að eyða tæpum 200 milljörðum í verkefnið . Hver svona rúta kostar 65 milljónir og segjum svo að keyptar yrðu 20 slíkar þá gerir það 1,3 milljarða . Ekki þarf að leggja teina á akbrautir á höfuðborgarsvæðinu á kostnað einkabílsins með tilheyrandi auknum umferðaþunga . Við megum ekki gleyma því að grófleg áætlun er að ná 12% íbúa á höfuðborgarsvæðinu muni nýta sér þennan samgöngumáta . Hinir verða á einkabíl . Þá vekur það athygli að borgarstjórnarmeirihlutinn vill Reykjavíkurflugvöll út í Hvassahraun , en ekki er gert ráð fyrir því að borgarlínan nái þangað . Þar að segja að þeir sem nýta sér innanlandsflug í Hvassahrauni þurfa að koma sér talsverða vegalengd niður í Hafnarfjörð til að nýta sér þjónustuna . Við verðum að finna lausn á almenningssamgöngum og það er hægt með flæðandi strætóum í gegnum höfuðborgarsvæðið á 15 mínútna fresti með rafmagnsvögnum . Ég vona að ekki nokkur sála á klakanum hafi misst af greininni sem Smartland birti í vikunni . Þar á bæ var eytt tíma í að þýða grein úr The Guardian . Greinin fjallaði um bréf frá konu sem leitaði ráða þar sem kynferðisleg löngun hennar í eiginmann sinn er við frostmark . Eftir áratuga hjónaband er neistinn horfinn hjá aumingja konunni og blaðamaðurinn gerði sitt besta til að hughreysta hana og benda henni á að hún er ekki eina frostrósin í þessum heimi . Já gúrkutíðin er slík að staffið í Morgunblaðshöllinni situr og þýðir slíkar greinar . Það versta við þessa lágkúru er að ef þessi grein væri við hlið greinar um fjöldamorð í Sýrlandi , þá myndi frostrósin fá meiri lesningu . Sigurður Ingi , formaður Framsóknarflokksins , kom út úr skápnum í vikunni . Hann er fyrsti framsóknarmaðurinn sem viðurkennir það opinberlega að eiga aðildarkort í Costco . Það er í fersku minni þjóðarinnar þegar Sigrún Magnúsdóttir , fyrrum umhverfisráðherra lýsti því yfir að hún ætti ekki eftir að heimsækja verslunina . Kaupa þar baneitrað útlenskt kjötmeti og annan viðbjóð frá Bandaríkjunum . Spurning hvort þessi svik við bændastéttina og íslenskar búvörur verði honum að falli úr formannsstólnum á eftir að koma í ljós síðar . Ástandið í vesturbænum er svakalegt . Rottugangur , KR eru ekki efstir í boltanum og allt flæðandi í mannaskít . Samt er fasteignaverðið í hæstu hæðum og samkvæmt könnunum vilja flestir setjast þar að . Vesturbærinn er yndislegur þrátt fyrir óargadýr í bakgörðum og óþefinn í loftinu , en öllu gríni slepptu þá minnir þetta kúkaatvik okkur á að umhverfismálin sitja oft á hakanum - þó svo að VG sé við stjórnartaumana .